Νέα Ελληνική Ραδιοφωνία Ίντερνετ Τηλεόραση

Η **Νέα Ελληνική Ραδιοφωνία Ίντερνετ Τηλεόραση** (**ΝΕΡΙΤ**) ήταν ο δημόσιος ραδιοτηλεοπτικός φορέας της Ελλάδας από τις 4 Μαΐου 2014 μέχρι και την 11η Ιουνίου του 2015 ενώ η ίδρυση της και το καταστατικό είχαν καθιερωθεί από τις 26 Ιουλίου 2013.

Η έδρα της στην Αθήνα, στο Ραδιομέγαρο της Αγίας Παρασκευής. Λειτουργούσε τρία τηλεοπτικά κανάλια, την **ΝΕΡΙΤ 1**, το **ΝΕΡΙΤ Plus** και την **ΝΕΡΙΤ HD**, καθώς και πέντε ραδιοφωνικούς σταθμούς, το **Πρώτο Πρόγραμμα**, **Δεύτερο Πρόγραμμα**, **Τρίτο Πρόγραμμα**, **Kosmos** και τη **ΝΕΡΙΤ Μακεδονίας 102 FM** (περιφερειακά). Τα έσοδά της προέρχονταν από ανταποδοτικό τέλος και από διαφημίσεις.

Iδρύθηκε στις 26 Ιουλίου του 2013, ύστερα από το κλείσιμο της ΕΡΤ, ενώ μέχρι να βρεθεί σε επιχειρησιακή επάρκεια, τα καθήκοντα δημόσιου ραδιοτηλεοπτικού φορέα εκτελούσε η μεταβατική Δημόσια Τηλεόραση (ΔΤ). Το πρώτο κανάλι της ΝΕΡΙΤ ξεκίνησε τη λειτουργία στις 4 Μαΐου 2014, ενώ την επόμενη μέρα ξεκίνησε και ο πρώτος της ραδιοφωνικός σταθμός, το Πρώτο πρόγραμμα. Όλοι οι τομείς δραστηριότητας της ΝΕΡΙΤ (ραδιόφωνο, τηλεόραση, διαδίκτυο) έκλεισαν στις 11η Ιουνίου 2015 και αντικαταστάθηκαν από τους αντίστοιχους της ΕΡΤ.

## Ιστορία

Η ΝΕΡΙΤ ιδρύθηκε με νόμο στις 26 Ιουλίου του 2013, λίγες μέρες αφότου διακόπηκε από την κυβέρνηση η λειτουργία του προηγούμενου δημόσιου ραδιοτηλεοπτικού φορέα, της ΕΡΤ Α.Ε. Η αναστολή της λειτουργίας έγινε υπό αμφιλεγόμενες συνθήκες.

Από τις 10 Ιουλίου 2013 εξέπεμψε σήμα ύστερα από απαίτηση του Συμβουλίου της Επικρατείας ένας μεταβατικός δημόσιος ραδιοτηλεοπτικός φορέας, η Δημόσια Τηλεόραση (ΔΤ) η οποία δεν είχε επίσημη νομικά μορφή καναλιού, οργανισμού ή κοινωφελούς εταιρείας, και λειτουργούσε ως Ειδικός Διαχειριστής Ενεργητικού και Παθητικού (πρώην ΕΡΤ Α.Ε.) του Υπουργείου Οικονομικών. Στις 26 Σεπτεμβρίου του ίδιου χρόνου βγήκε στον αέρα, η Δημόσια Ραδιοφωνία, ένας μεταβατικός δημόσιος φορέας ραδιοφώνου και η οποία επαναλειτουργούσε το Πρώτο και το Τρίτο Πρόγραμμα της πρώην ΕΡΤ.

Στις 4 Μαΐου 2014 στις 6:00 το απόγευμα βγήκε στις οθόνες η ΝΕΡΙΤ με το σλόγκαν *Κάτι νέο ξεκινά*, σχεδόν 11 μήνες μετά το κλείσιμο της ΕΡΤ, ενώ την επόμενη μέρα το ραδιοφωνικό Πρώτο πρόγραμμα ξεκίνησε τη λειτουργία του υπό το όνομα του νέου οργανισμού. Ακολούθησε στις 10 του ίδιου μήνα η επαναλειτουργία του Τρίτου προγράμματος.

Αρχικά η ΝΕΡΙΤ λειτούργησε με «ενοικιαζόμενο» προσωπικό από την ΔΤ με συμβάσεις ορισμένου χρόνου, που ανανεώνονται κάθε δύο μήνες, αλλά σταδιακά προχωρούσε η πρόσληψη μόνιμου προσωπικού.

Το δεύτερο κανάλι της, η ΝΕΡΙΤ Sports ξεκίνησε στις 15 Μαΐου 2014 να μεταδίδει ζωντανές αθλητικές διοργανώσεις και ένα μήνα αργότερα το πρόγραμμα του έγινε 24ωρο, κυρίως για την κάλυψη του Παγκοσμίου Κυπέλλου Ποδοσφαίρου που διεξαγόταν εκείνη την περίοδο. Τον ίδιο μήνα έγινε η πρώτη αίτηση του νέου οργανισμού για να γίνει μέλος της Ευρωπαϊκής Ραδιοτηλεοπτικής Ένωσης (EBU) αλλά δεν έγινε αποδεκτή επειδή η τελευταία δεν είχε πειστεί πως ήταν σε πλήρη λειτουργία.

Τον Ιούλιο του 2014 λειτούργησε ο τρίτος ραδιοφωνικός σταθμός της ΝΕΡΙΤ, o Kosmos. Δύο μήνες μετά, τον Σεπτέμβριο, η ΝΕΡΙΤ διήλθε από μια σοβαρή κρίση όταν παραιτήθηκαν ο Πρόεδρος και ο αναπληρωτής Διευθύνων Σύμβουλος της κάνοντας καταγγελίες για διαρκείς εξωθεσμικές παρεμβάσεις της κυβέρνησης στη λειτουργία του φορέα με αφορμή την απόφαση να μη μεταδοθεί η ομιλία του αρχηγού της αξιωματικής αντιπολίτευσης Αλέξη Τσίπρα στη ΔΕΘ. Ακολούθησαν οι παραιτήσεις δύο ακόμα μελών του Εποπτικού Συμβουλίου του φορέα ως διαμαρτυρία για την στάση της κυβέρνησης.

Τον Δεκέμβριο η EBU έκανε δεκτή την αίτηση συμμετοχής της ΝΕΡΙΤ, καθώς θεώρησε πως πληρούσε πλέον όλες τις απαραίτητες προϋποθέσεις. Στις 15 Δεκεμβρίου 2014 ξεκίνησε τη λειτουργία του το Δεύτερο Ραδιοφωνικό Πρόγραμμα. Την 1η Ιανουαρίου 2015 το *ΝΕΡΙΤ Sports* αντικαταστάθηκε από το *ΝΕΡΙΤ Plus*.

Η επαναλειτουργία της ΕΡΤ προβλεπόταν στα προγράμματα τόσο του ΣΥΡΙΖΑ, όσο και των ΑΝΕΛ, των δύο κομμάτων που σχημάτισαν την κυβέρνηση Τσίπρα μετά τις εκλογές του Ιανουαρίου του 2015. Στις 11 Ιουνίου 2015, δύο ακριβώς χρόνια μετά απ'το κλείσιμο της ΕΡΤ, η ΝΕΡΙΤ σταμάτησε να λειτουργεί και όλα τα προγράμματα της αντικαταστάθηκαν από τα αντίστοιχα της ΕΡΤ.